Nog storms verwag ná rekordreën  (Foto: Cindy Waxa/ANA) Nog reën word oor die volgende paar dae oor die Noord- en Wes-Kaap verwag met ŉ tweede afsny-laagdrukstelsel wat die land nader. Dit volg op die “swart suidooster”-sirkulasiepatroon wat die afgelope naweek beduidende rekord-reënval en weerverwante impakte meegebring het. Volgens die Suid-Afrikaanse Weerdiens is die ongewone weer wat hierdie week die westelike dele van die land oorheers het, nog nie verby nie. “Dit is as gevolg van nog ŉ afsny-laagdrukstelsel wat wes van die land ontwikkel. Gevolglik word verwag dat buie en donderbuie vanaf Donderdagmiddag oor die Namakwa-binneland (westelike dele van die Noord-Kaap) sal ontwikkel, wat Vrydagoggend na die westelike en uiterste noordelike dele van die Wes-Kaap sal versprei, wanneer die stelsel na verwagting sal verskerp. Wydverspreide buie en donderbuie sal waarskynlik teen Vrydag en Saterdag hoofsaaklik oor die suidelike dele van Namakwa en die grootste deel van die Wes-Kaap voorkom. Die afsny-laagdrukstelsel sal na verwagting teen Saterdag verswak en ooswaarts beweeg. Die weerdiens het ŉ geel vlak 4- en oranje vlak 6-waarskuwing vir Vrydag in die Noord- en Wes-Kaap en vir Saterdag in die Wes-Kaap uitgereik. Swaar reën van 20 mm tot 30 mm per uur, sterk wind van 50 km/h tot 70 km/h, rukwinde van tussen 80 km/h tot 90 km/h en ŉ groot hoeveelheid klein haelkorrels kan hiermee gepaardgaan. Dit kan lei tot oorstromings. Die swaar reën het tot verskeie nuwe reënvalrekords in die Paarl en Wellington gelei met 65,2 mm reën wat binne 48 uur in die Paarl gemeet is en 59 mm in Wellington.